Kvinne (26) fortsatt savnet etter bortføring
Den svenske mannen (45) ble pågrepet i Växjö i Sverige klokken 03.20 natt til mandag. Politiet i Telemark ettersøkte bilen hans søndag fordi de mistenkte at han hadde bortført hans tidligere kjæreste (26) og deres felles barn på 11 måneder. - Jeg kan ikke fortelle hva som gjorde at vi fant ham, men han ble pågrepet uten dramatikk, sier politibetjent Alexander Gustavsson ved politiet i Vaxsjö til VG. Barnet ble funnet i god behold, men kvinnen er fortsatt savnet. - Politiet vet ikke hvor hun befinner seg, og er bekymret for om det kan ha tilstøtt henne noe, skriver politiet i Telemark i en pressemelding. Svensk politi opplyser til VG at barnet nå tas hånd om av sosialmyndighetene i Vaxjö. - De har kontakt med norsk politi for å finne den beste løsningen for barnet, sier Gustavsson, som opplyser at 45-åringen sitter i arresten på politihuset i Vaxjö.Politiet har bedt Kripos om bistand til taktisk etterforskning for å finne ut hvor den savnede kvinnen befinner seg. - Politiets første prioritet er å finne den 26 år gamle savnede kvinnen. Det pågår søk og taktiske undersøkelser og etterforskning, og politiet er interessert i all informasjon som kan lede til at hun blir funnet, sier politiinspektør Kristin Bjelkemyr-Østvang. Overfor Telemarksavisa opplyser politiet at kvinnen var i bilen da den kjørte fra Bø, men at hun ikke var i bilen da den ble funnet i natt. Teoretisk sett kan hun befinne seg hvor som helst mellom Bø og Växsjö. Kvinnen og barnet er russiske statsborgere bosatt i Drammen. Den 45 år gamle mannen bor i Bø i Telemark.Kvinnen ringte selv politiet fra en bolig i Bø i Telemark søndag formiddag, men samtalen ble brutt. Senere ringte et vitne og sa at kvinnen trengte hjelp. Like etter meldte vitner om en bil som kjørte raskt bort fra stedet med en mann, en kvinne og et barn om bord. Bilen, en grå Citröen stasjonsvogn, ble etterlyst over hele landet. Politi og tollvesen i Sverige og Danmark ble også varslet. Politiet er interessert i tips om observasjoner av bilens bevegelser mellom Bø i Telemark og Växjö i Sverige i løpet av søndagen.
En mann er siktet for bortføringen av en kvinne og et barn i Telemark søndag. Kvinnen er fortsatt savnet.